S-276/2019

Mál þetta, sem dómtekið var 29. maí sl., er höfðað með ákæru, útgefinni af lögreglustjóranum á höfuðborgarsvæðinu 19. mars 2019, á hendur S-kk-þgf Þ-kk-þgf Á-kk-þgf, kt. 000000-0000, [...], Reykjavík, fyrir eftirtalin brot:

I.

Umferðarlagabrot með því að hafa:

1. Laugardaginn 15. júlí 2017 ekið bifreiðinni [...], sviptur ökurétti og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 1200 ng/ml og 35 ng/ml metýlfenídat), um Hringbraut í Reykjavík, þar sem lögregla stöðvaði akstur hennar á móts við hús nr. 57. Jafnframt á sama tíma haft í vörslum sínum 1,35 g af amfetamíni og 0,41 g af maríjúana.

2. Að kvöldi mánudagsins 14. maí 2018 ekið bifreiðinni [...], sviptur ökurétti og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 560 ng/ml og í þvagi mældist tetrahýdrókannabínólsýra), um Höfðabakka við Stekkjarbakka í Reykjavík, þar sem lögregla stöðvaði akstur hennar rétt norðan við Fálkabakka.

3. Að kvöldi fimmtudagsins 18. október 2018 ekið bifreiðinni [...], sviptur ökurétti og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 500 ng/ml), að gatnamótum Kringlumýrabrautar og Miklubrautar í Reykjavík, þar sem bifreiðin varð bensínlaus en við afskipti lögreglu eftir að hafa sett bensín á bifreiðina reynt að aka af vettvangi en lögregla stöðvaði akstur hennar.

4. Að kvöldi mánudagsins 3. desember 2018 ekið bifreiðinni [...], sviptur ökurétti og óhæfur til að stjórna bifreiðinni örugglega vegna áhrifa ávana- og fíkniefna (í blóði mældist amfetamín 850 ng/ml og í þvagi mældist tetrahýdrókannabínólsýra), vestur Hringbraut við Grandaveg í Reykjavík, þar sem lögregla stöðvaði akstur hennar á móts við Meistaravelli.

Teljast brot þessi varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 og brot skv. ákærukafla I.1 einnig við 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á maríjúana sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Brot gegn lögreglulögum, með því að hafa að kvöldi 14. desember 2018 í íbúð 201 að [...] í Reykjavík, óhlýðnast fyrirmælum lögreglu um að yfirgefa íbúðina og snúa ekki aftur en ákærði reyndi síðar að komast inn í íbúðina þrátt fyrir ítrekuð fyrirmæli lögreglu um að yfirgefa svæðið.

Telst brot þetta varða við 19. gr., sbr. 41. gr. lögreglulaga nr. 90/1996.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006. Þá er gerð krafa um að framangreind fíkniefni, nánar tiltekið 1,35 g af amfetamíni og 0,41 g af maríjúana, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Undir rekstri málsins féll sækjandi frá II. kafla ákæru um ætlað brot ákærða á lögreglulögum.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 11. mars 2019, var ákærði dæmdur í 30 daga fangelsi, skilorðsbundið í tvö ár, með dómi Héraðsdóms Reykjavíkur hinn 31. maí 2017, fyrir vörslur fíkniefna og fyrir að aka undir áhrifum ávana- og fíkniefna. Þá var ákærði dæmdur í 60 daga fangelsi, einnig skilorðsbundið í tvö ár, með dómi sama dómstóls hinn 23. maí 2018, meðal annars fyrir að aka undir áhrifum ávana- og fíkniefna, allt of hratt og raska með því umferðaröryggi og stofna lífi og heilsu annarra í augljósa hættu, sbr. 168. gr. og 2. mgr. 220. gr. almennra hegningarlaga nr. 19/1940. Var sá dómur hegningarauki við fyrri dóm ákærða frá 31. maí 2017. Sakaferill ákærða hefur að öðru leyti ekki þýðingu við ákvörðun refsingar í málinu. Verður þannig við það miðað hér að ákærði gerist nú öðru sinni sekur um að aka undir áhrifum ávana- og fíkniefna og í fyrsta skipti sviptur ökurétti.

Brot ákærða samkvæmt 1. og 2. lið í I. kafla ákæru voru framin áður en fyrrnefndur dómur Héraðsdóms Reykjavíkur féll hinn 23. maí 2018 og verður ákærða því nú dæmdur hegningarauki samkvæmt ákvæðum 78. gr. almennra hegningarlaga, sbr. og 77. gr. sömu laga, hvað þau brot varðar. Þá þykir sýnt að með þeim brotum er ákærði er sakfelldur fyrir í máli þessu hafi hann rofið skilorð bæði dóms Héraðsdóms Reykjavíkur frá 31. maí 2017 og dóms sama dómstóls frá 23. maí 2018. Ber því að taka upp refsingu beggja dómana og gera ákærða refsingu í einu lagi, sbr. 60. gr. almennra hegningarlaga nr. 19/1940.

Með hliðsjón af framangreindu, sakarefni þessa máls og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í 4 mánuði en í ljósi sakaferils ákærða þykir rétt að fresta fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í fjögur ár frá 15. janúar 2020 en með fyrrnefndum dómi Héraðsdóms Reykjavíkur, dagsettum 23. maí 2018, var ákærði sviptur ökurétti í sex mánuði frá 15. júlí 2019. Þá skal ákærði jafnframt með vísan til lagaákvæða í ákæru sæta upptöku til ríkissjóðs á 1,35 g af amfetamíni og 0,41 g af maríjúana, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 126.480 krónur, að meðtöldum virðisaukaskatti, og 510.651 krónu í annan sakarkostnað.

Af hálfu ákæruvaldsins flutti málið H-kk-nf G-kk-nf aðstoðarsaksóknari fyrir hönd A-kvk-ef L-kvk-ef G-kvk-ef aðstoðarsaksóknara.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf Þ-kk-nf Á-kk-nf, sæti fangelsi í 4 mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í fjögur ár frá 15. janúar 2020.

Ákærði sæti upptöku á 1,35 g af amfetamíni og 0,41 g af maríjúana.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 126.480 krónur og 510.651 krónu í annan sakarkostnað.

Þ-kvk-nf L-kvk-nf